ชงครม.พักหนี้รายละ5แสนรัฐบาลจ่ายชดเชยหมื่นล้าน
รัฐบาลชดเชย 1 หมื่นล้าน ให้ 5 ธนาคารรัฐพักหนี้ไม่เกิน 5 แสนบาท
30 ต.ค. 2565

รัฐบาลชดเชย 1 หมื่นล้าน ให้ 5 ธนาคารรัฐพักหนี้ไม่เกิน 5 แสนบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ได้เสนอโครงการพักชำระหนี้สำหรับลูกหนี้รายละไม่เกิน 5 แสนบาท ของสถาบันการเงินของรัฐ 5 แห่ง ให้นายธีระชัย ภูวนาถนรานุบาล รมว.คลัง เห็นชอบ เพื่อที่จะเสนอให้คณะรัฐมนตรี (ครม.) วันที่ 8 พ.ย.นี้
รายละเอียดสำคัญลูกหนี้ที่จะพักชำระหนี้ ต้องมีหนี้รวมกันไม่เกิน 5 แสนบาท ธนาคารจะหยุดพักชำระหนี้ และไม่คิดดอกเบี้ยเป็นเวลา 3 ปี โดยรัฐบาลจะตั้งงบประมาณชดเชยดอกเบี้ยให้กับธนาคารรัฐเป็นวงเงินเบื้องต้น 1 หมื่นล้านบาท
นายสมชัย กล่าวว่า ลูกหนี้ที่เข้าโครงการพักชำระหนี้ จะกู้เงินใหม่ไม่ได้ แต่รัฐบาลจะมีโครงการฝึกอาชีพให้ โดยหลัง ครม. เห็นชอบจะเปิดลงทะเบียนไปจนถึง 31 ม.ค. 2555 และให้ดำเนินการตรวจสอบข้อมูลและหยุดพักชำระหนี้และหยุดคิดดอกเบี้ยเป็นเวลา 3 ปี ตั้งแต่เปิดรับไปถึง 30 ก.ย. 2557
ทั้งนี้ 5 ธนาคารรัฐที่จะดำเนินการพักหนี้ ประกอบด้วย ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย ธนาคารอาคารสงเคราะห์ (ธอส.) และธนาคารอิสลามแห่งประเทศไทย (ไอแบงก์)
จากการสำรวจข้อมูลของ 5 ธนาคาร มีลูกหนี้ไม่เกิน 5 แสนบาท มีจำนวน 2.93 แสนบัญชี คิดเป็นมูลหนี้รวมกัน 4.73 หมื่นล้านบาท โดยโครงการพักชำระหนี้เป็น 1 ในนโยบายประชานิยม ที่รัฐบาลได้หาเสียงไว้ในการเลือกตั้งที่ผ่านมา
นายบุญทรง เตริยาภิรมย์ รมช.คลังกล่าวว่า ได้สั่งการเร่งด่วนให้ธนาคารรัฐในสังกัดทั้งหลายเร่งคลอดมาตรการพักหนี้ลูกหนี้ที่วงเงินต่ำกว่า 5 แสนบาท โดยจะเริ่มต้นจากผู้ที่เดือดร้อนจากน้ำท่วมในครั้งนี้เป็นกลุ่มแรก รูปแบบจะเป็นการพักเงินต้น พักดอกเบี้ยหรือปรับโครงสร้างหนี้
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ได้ทำการสำรวจตัวเลขลูกหนี้เกษตรกรที่มีหนี้ต่ำกว่า 5 แสนบาท พบว่ามีเกษตรกรที่มีหนี้อยู่ในเกณฑ์กว่า 3.32 ล้านราย คิดเป็นมูลหนี้กว่า 4.07 แสนล้านบาท หรือเท่ากับ 96.02% ของลูกหนี้ทั้งระบบ หากช่วยเหลือเฉพาะลูกหนี้ที่เป็นเอ็นพีแอล จะมีเกษตรกรลูกหนี้ที่เข้าข่ายได้รับสิทธิเพียง 6.39 แสนราย มูลหนี้ 7.77 หมื่นล้านบาท 
ขณะที่นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ลูกค้าของธนาคารที่เป็นเอ็นพีแอล และเข้าข่ายพักหนี้ไม่เกิน 5 แสนบาทต่อราย มีประมาณ 1.1 แสนราย มูลหนี้ 1.1 หมื่นล้านบาท